สคฝ.ปรับโครงสร้างองค์กรเสริมทีมแกร่ง
สถาบันคุ้มครองเงินฝากจัดกระบวนทัพบริหารระบบคุ้มครองเงินฝาก ปรับโครงสร้างใหม่ 3 สายงาน เสริมความแข็งแกร่งทีมบริหาร
30 ม.ค. 2556

สถาบันคุ้มครองเงินฝากจัดกระบวนทัพบริหารระบบคุ้มครองเงินฝาก ปรับโครงสร้างใหม่ 3 สายงาน เสริมความแข็งแกร่งทีมบริหาร          
นายสรสิทธิ์ สุนทรเกศ ผู้อำนวยการสถาบันคุ้มครองเงินฝาก (สคฝ.) เปิดเผยว่า ล่าสุดคณะกรรมการสถาบันคุ้มครองเงินฝากได้มีมติอนุมัติการปรับปรุงโครงสร้างองค์กรใหม่ โดยจัดกลุ่มงานเป็น  3 สายงานเพื่อให้เหมาะสมยิ่งขึ้น  พร้อมแต่งตั้งผู้บริหารระดับสูง ได้แก่ รองผู้อำนวยการและผู้ช่วยผู้อำนวยการ 2 สายงาน
ทั้งนี้ นางนริดา เศรษฐบุตร ได้รับการแต่งตั้งเป็นรองผู้อำนวยการสถาบันคุ้มครองเงินฝาก รับผิดชอบบริหารจัดการทั้งสามสายงานตามโครงสร้างองค์กรใหม่ เพื่อผลักดันให้การทำงานบรรลุยุทธศาสตร์องค์กรตามที่ได้ตั้งเป้าหมายไว้
สำหรับ โครงสร้างองค์กรใหม่แบ่งเป็น 3 สายงาน  ได้แก่ สายปฏิบัติการคุ้มครองเงินฝาก ดูแลงานด้านการวิเคราะห์สถาบันการเงิน พัฒนาระบบคุ้มครองเงินฝาก บริหารเงินและกฎหมาย   สายกลยุทธ์ ดูแลงานด้านวางแผนและวิจัย บริหารความเสี่ยง และสื่อสารองค์กร  และสายบริหารงานทั่วไป ดูแลงานด้านเทคโนโลยีสารสนเทศ การเงินและบัญชี และทรัพยากรบุคคล